Իննաքիստ պարսկական

Իննաքիստ պարսկական (), հացազգիների ընտանիքին պատկանող ծածկասերմ բույս։ Գրանցված է Հայաստանի Հանրապետության Կարմիր գրքում։

Նկարագրություն 
Խիտ ճիմ առաջացնող բազմամյա խոտաբույս է։ 15-40 սմ բարձրությամբ ցողունն ուղիղ կանգնած է։ 4-9 սմ երկարությամբ և 1-3 սմ լայնությամբ ծաղկաբույլը խիտ հասկանման հուրան է։ 8-14 մմ երկարությամբ հասկիկներն ունեն 3-6 ծաղիկ։ 10-13 մմ երկարությամբ ստորին ծաղկային 8-9 թեփերը կորացած են և փետրաձև արծաթավուն մազոտ քիստերով։

Տարածվածություն 
Հայաստանում հանդիպում է միայն Մեղրու ֆլորիստիկական շրջանում (Արաքս գետի հովիտ)։ Աճում է նաև Նախիջևանում, Ադրբեջանում, Իսպանիայում, Հյուսիսային Աֆրիկայում, Իրաքում, Իրանում, Միջին Ասիայում, Աֆղանստանում և Պակիստանում։

Էկոլոգիա 
Աճում է ստորին լեռնային գոտում՝ ծովի մակարդակից 490-900 մ բարձրությունների վրա, ինչպես նաև չոր քարքարոտ լանջերին, ժայռերի միջև, շիբլյակում և ֆրիգանանման բուսականության մեջ։ Ծաղկում է հունիս ամսին, պտղաբերում՝ հուլիսին։

Պահպանություն 
Խոցելի տեսակ է։ Հայտնի է մեկ պոպուլյացիա։ Տարածման և բնակության շրջանների մակերեսը 500 կմ²-ից պակաս է։ Քանի որ տեսակի տարածման հիմնական շրջանը գտնվում է Հայաստանի սահմաններից դուրս, հետևաբար սպառնալիքի կատեգորիան նվազեցվել է։ Տեսակին, կապված աճելավայրերի պայմանների փոփոխության հետ, սպառնում է անհետացման վտանգ։ Հայաստանի Կարմիր գրքի առաջին հրատարակության մեջ ընդգրկված էր որպես հազվագյուտ տեսակ։ Ընդգրկված չէ CITES-ի և Բեռնի կոնվենցիաների հավելվածներում։

Պահպանության գործողություններ չեն իրականացվում։ Անհրաժեշտ է ստեղծել նոր ԲՀՊՏ Ագարակ բանավանի (Մեղրու շրջան) շրջակայքում։

Ծանոթագրություններ 

Խոտաբույսեր
Խոցելի տեսակներ
Բազմամյա բույսեր
Ծածկասերմեր
Հացազգիներ
ՀՀ Կարմիր գրքում գրանցված բույսեր